Балагандан һуң оло юл буйында Бабай үлеге тигән ер бар. Байназар менән Яуымбай араһының иң бейек түбәһендә урынлашҡан. Был урында Яуымбай Ҡарасуриндар араһынан булған Ҡарасура исемле ҡарт ерләнгән. Ҡарасура ҡарт Байназарҙан ҡайтып килгән саҡта, юлда үлеп ҡала. Үлер алдынан ул: «Мине ошо урында ерләгеҙ, ике ауылдың аҙан тауышын ишетеп ятайым», - тип әйткән булған. Һуңынан был ҡәберлекте Яуымбай ауылы кешеһе Назаров Ҡотлоғәләм бабай тимер рәшәткә менән кәртәләтеп, эргәһенә ҡарағай ағасы ултырта.